

 **REPUBLIKA HRVATSKA**

**VARAŽDINSKA ŽUPANIJA**

 **OPĆINA CESTICA**

 **Općinsko vijeće**

**KLASA: 021-05/21-01/22**

**URBROJ: 2186/03-02-21-2**

**Cestica, 21.06.2021.**

**ZAPISNIK**

 sa 2. sjednice Općinskog vijeća Općine Cestica održane dana 18. lipnja 2021. godine u prostorijama Općine Cestica s početkom u 19,00 sati.

**PRISUTNI VIJEĆNICI:** Darko Majhen, Tomislav Lazar, Ivan Hohnjec, Ana Kutnjak, Ivan Bednjanić Bunić, Denis Kotolenko, Darijan Vinter, Marjan Županić, Tanja Veršić, Sandra Županić, Žarko Rodeš, Matija Dregarić

**ODSUTNI:** Nikola Ščuric

**OSTALI PRISUTNI:** Mirko Korotaj, Ksenija Borić

**ZAPISNIČAR:** Gabriela Kos

 Predsjednik Vijeća Darko Majhen otvara 2. sjednicu Općinskog vijeća Općine Cestica, pozdravlja sve vijećnike te konstatira da je od 13 vijećnika/ca prisutno 12 vijećnika/ca te postoji kvorum i Odluke se mogu donositi pravovaljano.

Vijećnici su u materijalima dobili Zapisnik sa 22. sjednice Općinskog vijeća Općine Cestica te pita prisutne da li ima kakvih primjedaba na Zapisnik? Pošto nema primjedaba predsjednik vijeća stavlja Zapisnik sa 22. sjednice na usvajanje. Svi vijećnici glasaju za te predsjednik vijeća konstatira da je Zapisnik sa 22. sjednice usvojen jednoglasno, sa 12 glasova.

Prije Aktualnog sata, predsjednik vijeća upoznaje nove vijećnike/ce sa Poslovnikom o radu Općinskog vijeća i sa bitnim člancima vezanim upravo uz sudjelovanje na vijeću, a nakon toga daje mogućnost vijećnicima/cama da postave pitanja.

**PITANJA:**

Vijećnik Marjan Županić postavlja pitanje općinskom načelniku da li je moguće da se kod groblja odnosno grobne kučice postavi pravi razglas jer se prilikom održavanja sprovoda jako slabo čuje obred sprovoda?

Vijećnik Matija Dregarić postavlja pitanje da li je moguće da se na groblju u Natkrižovljanu dovede vodovod do kraja groblja ili barem do sredine jer ljudi dolaze zalijevati cvijeće na grobovima, a daleko je za nošenje vode, pogotovo starijim ljudima?

Vijećnik Ivan Hohnjec postavlja pitanje kada bi se mogla dogoditi izgradnja brze ceste slovenska granica – zaobilaznica? Pitanje postavlja već nekoliko godina, ali nikako da se nešto pokrene oko toga, mada je o tome već bilo riječi prije 20 godina. Također moli da se to pitanje postavi na Županijskoj skupštini, u Hrvatskom saboru i pošalje u Hrvatske ceste. Naime kada se dogodio prosvjed u Murskom Središću, došao je Ministar i ubrzo nakon toga izgradnja je započela, pa bi možda i kod nas trebalo napraviti nekakav prosvjed da se čelni ljudi upoznaju sa situacijom.

Vijećnik Tomislav Lazar postavlja pitanje koje je već postavio prošle godine, kada će se asfaltirati školsko igralište pošto je u jako lošem stanju, djeca i rekreativci ga ne mogu koristiti jer bi se mogli samo ozlijediti?

Vijećnik Žarko Rodeš postavlja pitanje da li su POS-ovi stanovi gotovi, da li imaju uporabnu dozvolu te da li je netko zainteresirani za stanove?

**ODGOVORI:**

Na pitanje vijećnika Marjana Županića načelnik odgovara da se do sada koristio zvučnik radi mogućnosti nošenja, ali svakako će se ta ideja staviti u plan kako bi se to realiziralo.

Na pitanje vijećnika Matije Dregarića načelnik odgovara da se ne radi o nekakvom većem zahvatu i investiciji te će se probati ta ideja što prije realizirati.

Na pitanje vijećnika Ivana Hohnjeca načelnik odgovara da se već mnogo puta razgovaralo o toj dionici, a zadnje što je realizirano je Studija utjecaja zaštite na okoliš, a slijedeće bi trebalo biti trasiranje, pa otkup zemljišta. Jedan od problema je i taj što su Slovenci promijenili trasu ceste, ali postaviti ćemo i ove godine to pitanje na Županijskoj skupštini jer se kod njih već četiri godine radi izmjena i dopuna prostornog plana pa nam možda i dostave odgovor.

Na pitanje vijećnika Tomislava Lazara načelnik odgovara da će igralište biti sanirano na jesen odnosno do kraja godine.

Na pitanje vijećnika Žarka Rodeša načelnik odgovara da su stanovi gotovi, da je dobivena uporabna dozvola, da je jedan stan prodan, a za ostale će se ponovno raspisati natječaj, kojeg ovog puta raspisuje APN i to za područje cijele Hrvatske.

Predsjednik vijeća se zahvaljuje načelniku na odgovorima te pita da li svi zadovoljni odgovorima. Svi su zadovoljni sa odgovorima.

Predsjednik vijeća prelazi na utvrđivanje dnevnog reda za 2. sjednicu te pita da li ima netko dopunu ili izmjenu dnevnog reda? Dopune i izmjene nema te daje predloženi dnevni red na usvajanje.

Konstatira da svi prisutni vijećnici glasaju za, pa je **dnevni red prihvaćen jednoglasno**, sa 12 glasova:

**Dnevni red:**

1. Prijedlog Odluke o osnivanju Komisije za Statut, Poslovnik i normativnu djelatnost
2. Prijedlog Odluke o imenovanju Povjerenstva za socijalnu skrb
3. Prijedlog Odluke o imenovanju Povjerenstva za procjenu štete od elementarne nepogode
4. Prijedlog Odluke o imenovanju Povjerenstva za sport
5. Prijedlog Odluke o utvrđivanju naknade za rad vijećnika/ca, predsjednika i potpredsjednike Općinskog vijeća Općine Cestica te članove radnih tijela i članova Vijeća mjesnih odbora
6. Prijedlog Odluke o izmjeni i dopuni Odluke o plaći i ostalim materijalnim pravima općinskog načelnika
7. Godišnji izvještaj o izvršenju Proračuna Općine Cestica za 2020. godinu sa Godišnjim izvještajem o provedbi plana razvojnih programa – investicije Općine Cestica do 31.12.2020.
8. Zaključak o prihvaćanju Izvješća o izvršenju Programa gradnje objekata i uređaja komunalne infrastrukture za 2020. godinu
9. Zaključak o prihvaćanju Izvješća o izvršenju Programa održavanja komunalne infrastrukture na području općine Cestica za 2020. godinu
10. Prijedlog Odluke o pokriću manjka prihoda i primitaka za 2020. godinu
11. Prijedlog Odluke o izmjeni i dopuni Odluke o raspoređivanju sredstava za redovito financiranje političkih stranaka i kandidata s liste grupe birača koje imaju člana u Općinskom vijeću Općine Cestica

**Točka 1.**

**ODLUKA O OSNIVANJU KOMISIJE**

**ZA STATUT, POSLOVNIK I NORMATIVNU DJELATNOST**

Predsjednik vijeća otvara 1. točku te daje riječ načelniku koji ukratko obrazlaže da će se ta komisija prije svake sjednice vijeća baviti provjerom odluka koje se donose na sjednicama vijeća. Također pita da li ima netko nekakav drugi prijedlog za člana komisije?

Predsjednik vijeća otvara raspravu.

Nitko se ne javlja za raspravu.

Predsjednik vijeća zatvara raspravu te daje Odluku o osnivanju Komisije za Statut, Poslovnik i normativnu djelatnost na usvajanje. Od 12 vijećnika, svi glasaju za. Predsjednik vijeća konstatira da je Odluka o osnivanju Komisije za Statut, Poslovnik i normativnu djelatnost **usvojena jednoglasno**.

**Točka 2.**

**ODLUKA O IMENOVANJU POVJERENSTVA ZA SOCIJALNU SKRB**

Predsjednik vijeća otvara točku 2. i daje riječ načelniku.

Načelnik ukratko objašnjava kako ovo povjerenstvo pomaže njemu oko ljudi kojima je potrebna pomoć u bilo kakvom obliku i koje se brine da ti isti dobe prigodne darove za veće blagdane. Također pita da li ima netko nekakav drugi prijedlog?

Predsjednik vijeća otvara raspravu.

Vijećnik Marjan Županić upozorava samo da je napisana kriva adresa uz člana Leu Milec, KOJA JE IZ Velikog Lovrečana, a ne iz Gornjeg Vratna.

Nitko se više ne javlja za raspravu.

Predsjednik vijeća zatvara raspravu po točci 2. dnevnog reda, i daje Odluku o imenovanju Povjerenstva za socijalnu skrb na usvajanje. Od 12 vijećnika/ca, svi vijećnici/ce glasaju za. Predsjednik vijeća konstatira da je Odluka o imenovanju Povjerenstva za socijalnu skrb **usvojena jednoglasno**.

**Točka 3.**

**ODLUKA O IMENOVANJU POVJERENSTVA**

**ZA PROCJENU ŠTETE OD ELEMENTARNE NEPOGODE**

Predsjednik vijeća otvara točku 3. te daje riječ načelniku.

Načelnik objašnjava kako je ovo Povjerenstvo zaduženo za radnje koje nastaju prilikom nastanka elementarnih nepogoda kao što su suša, mraz, tuča, poplava… Pokušali smo staviti ljude iz raznih područja, ali opet vezanih uz poljoprivredu.

 Predsjednik vijeća otvara raspravu.

Nitko se ne javlja za raspravu.

Predsjednik vijeća zatvara raspravu po točci 3. dnevnog reda, i daje Odluku o imenovanju Povjerenstva za procjenu štete od elementarne nepogode na usvajanje. Od 12 vijećnika/ca, svi vijećnici/ce glasaju za. Predsjednik vijeća konstatira da je Odluka o imenovanju Povjerenstva za procjenu štete od elementarne nepogode **usvojena jednoglasno.**

**Točka 4.**

**ODLUKA O IMENOVANJU POVJERENSTVA ZA SPORT**

Predsjednik vijeća otvara točku 4. i daje riječ načelniku.

Načelnik govori o tome kako ovo Povjerenstvo brine o sportu našeg kraja, dogovaraju kada će se kroz godinu zbivati razni turniri i ostala sportska događanja. U Povjerenstvo se biraju predsjednici sportskih klubova kao i predstavnik Osnovne škole i Nogometnog centra Cestica.

Predsjednik vijeća otvara raspravu.

Vijećnik Marjan Županić pita ako se nakon izborne skupštine promijeni predsjednik onda bi trebalo staviti tu drugu osobu. Načelnik odgovara da to nije problem, smo će se ići u izmjenu Odluke. Vijećnik Ivan Hohnjec želi da se i za područje Jarki, Selci, KRIŽANČE I Gradišće stavi jedan predstavnik, ali još ne zna tko bi bila ta osoba. Predsjednik vijeća predlaže kada će biti siguran tko će biti ta osoba onda će se ići u izmjenu odluke.

Nitko se više ne javlja za raspravu te predsjednik vijeća zaključuje raspravu i daje Odluku o imenovanju Povjerenstva za sport na usvajanje.

Od 12 vijećnika/ca, svi glasaju za. Predsjednik vijeća konstatira da je Odluka o imenovanju povjerenstva za sport **usvojena jednoglasno**.

**Točka 5.**

**ODLUKA O UTVRĐIVANJU NAKNADE ZA RAD VIJEĆNIKA/CA, PREDSJEDNIKA I POTPREDSJEDNIKE OPĆINSKOG VIJEĆA OPĆINE CESTICA TE ČLANOVE RADNIH TIJELA I ČLANOVA VIJEĆA MJESNIH ODBORA**

Predsjednik vijeća otvara točku 5. te objašnjava kako je člankom 31.a Zakona o lokalnoj i područnoj (regionalnoj) samoupravi (NN br. 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20 propisano je da se naknada člana predstavničkog tijela za rad u predstavničkom tijelu i radnim tijelima predstavničkog tijela može odrediti u neto iznosu po članu predstavničkog tijela tako da ukupna godišnja neto naknada po članu predstavničkog tijela ne smije iznositi više od 8.000,00 kuna, a s obzirom na broj stanovnika. Također je istim člankom stavkom 2. propisano da se naknada za predsjednika predstavničkog tijela može odrediti u iznosu uvećanom za najviše 50%, a za potpredsjednike u iznosu uvećanom za najviše 30% pripadajuće naknade utvrđene stavkom 1. ovog članka.

Predsjednik vijeća otvara raspravu.

Vijećnik Žarko Rodeš govori u ime SDP-a koji se ne slaže s time da se povećaju naknade vijećnicima s obzirom na stanje na računu i neka ostane kako je bilo do sada.

Vijećnik Tomislav Lazar govori o tome kako je tek prva sjednica nakon konstituirajuće i već su na tapeti povećanja naknada, a to baš i nije neka pozitivna poruka prema javnosti i HDZ se također protivi takvoj Odluci.

Nitko se više ne javlja za raspravu, te daje prijedlog vijećnika Žarka Rodeša da vijećnička naknada ostane 400,00 kn na glasanje. Od 12 vijećnika/ca, 5 vijećnika/ca je za taj prijedlog tako da prijedlog nije dobio potrebnu većinu glasova.

Predsjednik vijeća daje Odluku o utvrđivanju naknade za rad vijećnika/ca, predsjednika i potpredsjednike Općinskog vijeća Općine Cestica te članove radnih tijela i članove vijeća mjesnih odbora na usvajanje.

Od 12 vijećnika/ca, 7 ih glasa za i 5 protiv. Predsjednik vijeća konstatira da je Odluka o utvrđivanju naknade za rad vijećnika/ca, predsjednika i potpredsjednike Općinskog vijeća Općine Cestica te članove radnih tijela i članove vijeća mjesnih odbora Godišnji plan davanja koncesija na području općine Cestica za 2021. godinu **usvojena većinom glasova**.

**Točka 6.**

**ODLUKA O IZMJENI I DOPUNI ODLUKE O PLAĆI**

**I OSTALIM MATERIJALNIM PRAVIMA OPĆINSKOG NAČELNIKA**

Predsjednik vijeća otvara točku 6. te daje riječ načelniku.

Načelnik objašnjava kako je Odlukom o plaći i ostalim materijalnim pravima načelnika Općine Cestica („Službeni vjesnik Varaždinske županije“ br. 48/17) koeficijent za obračun plaće iznosio je 3,6 iz razloga što je Općina ostvarivala pomoći iz državnoga Proračuna gdje su tekuće pomoći prelazile 10% prihoda poslovanja jedinice te je iznos plaće utvrđen člankom 4. Zakona o plaćama umanjen za 20%. S obzirom da tekuće pomoći ne prelaze više 10% prihoda poslovanja Općine predlaže da se koeficijent za obračun plaće korigira na 4,55 koliko Zakon dozvoljava.

Predsjednik vijeća otvara raspravu.

Vijećnik Žarko Rodeš smatra kao i u prijašnjoj točci da nije trenutak za dizanje plaće, a što se vidi i po točci 7. ovog dnevnog reda, također govori u ime SDP-a koji nisu za donošenje takve Odluke.

Vijećnik Tomislav Lazar smatra upravo suprotno te dodaje da je posao načelnika vrlo odgovoran i zato u ime HDZ-a podržava takvu Odluku.

Nitko se više ne javlja za raspravu, te daje Odluku o izmjeni i dopuni Odluke o plaći

i ostalim materijalnim pravima općinskog načelnika na usvajanje.

Od 12 vijećnika/ca, 9 ih glasa za, a 3 protiv. Predsjednik vijeća konstatira da je Odluka o izmjeni i dopuni Odluke o plaći i ostalim materijalnim pravima općinskog načelnika **usvojena većinom glasova**.

**Točka 7.**

**GODIŠNJI IZVJEŠTAJ O IZVRŠENJU PRORAČUNA OPĆINE CESTICA ZA 2020. GODINU SA GODIŠNJIM IZVJEŠTAJEM O PROVEDBI PLANA RAZVOJNIH PROGRAMA – INVESTICIJE OPĆINE CESTICA DO 31.12.2020.**

**A) Zaključak o prihvaćanju izvješća o izvršenju programa gradnje objekata i uređaja komunalne infrastrukture za 2020. godinu**

**B) Zaključak o prihvaćanju izvješća o izvršenju programa održavanja komunalne infrastrukture na području općine Cestica za 2020. godinu**

Predsjednik vijeća otvara točku 7. te daje riječ načelniku.

Načelnik govori o tome kako su vijećnici u materijalima dobili obrazloženje čitave točke tako da je najbitnije da su se slijedili razvojni programi Općine Cestica i da se nisu premašile planirane stavke, a što je vidljivo na str. 15. gdje su planirani rashodi bili 25.178.500,00 kn, a izvršeni su bili u iznosu 21.334.357,27 kn, što je 16% manje rashoda od planiranih.

Predsjednik vijeća otvara raspravu.

Vijećnik Žarko Rodeš postavlja pitanje referentici za računovodstvo i financije ili načelniku zašto računovodstvo nije stiglo pripremiti Godišnji izvještaj o izvršenju do 01.06. kako to nalaže Zakon o proračunu člankom 110, odnosno iz kojeg razloga taj izvještaj nije bio prije na dnevnom redu? Načelnik odgovara da je Godišnji izvještaj o izvršenju Proračuna Općine Cestica za 2020. godinu bio na vrijeme objavljen na našim stranica, odnosno na vrijeme je predano. Nadalje vijećnik Žarko Rodeš postavlja pitanje da li nije došlo do kršenja Zakona, pošto je to tek sada na sjednici vijeća? Ksenija Borić odgovara da nije došlo do kršenja iz razloga što je računovodstvo krajem svibnja pismeno poslalo na znanje predsjedniku Općinskog vijeća Općine Cestica spomenuti izvještaj, a on je dužan na prvu sjednicu staviti to kao točku.

Vijećnik Tomislav Lazar konstatira da uopće nije potrebno postavljati to pitanje zašto se nije prije stavilo na sjednicu vijeća, pošto se vrlo dobro zna da radi izbora nije došlo do toga. Nadalje pita načelnika da objasni pošto on nije znao da je Općina uzela kratkoročni beskamatni zajam iz Državnog proračuna od 750.266,46 kn, na što se to točno odnosi? Načelnik objašnjava da je Država za vrijeme COVID krize poduzetnicima odgodila razne otplate i novac nije došao u Poreznu upravu, pa je Općina morala uzeti zajam. To nije naša odluka već državna. Kada bude povoljnije vrijeme poduzetnici će to morati vraćati.

Nitko se više ne javlja za raspravu, te daje točku 7. sa podtočkama a) i b) na usvajanje. Od 12 vijećnika/ca, 7 vijećnika/ca glasa za, a 5 protiv. Predsjednik vijeća konstatira da je Godišnji izvještaj o izvršenju proračuna Općine Cestica za 2020. godinu sa godišnjim izvještajem o provedbi plana razvojnih programa – investicije Općine Cestica do 31.12.2020.,

a) Zaključak o prihvaćanju izvješća o izvršenju programa gradnje objekata i uređaja komunalne infrastrukture za 2020. godinu i b) Zaključak o prihvaćanju izvješća o izvršenju programa održavanja komunalne infrastrukture na području općine Cestica za 2020. godinu **usvojeni većinom glasova**.

**Točka 8.**

**ODLUKA O POKRIĆU MANJKA PRIHODA I PRIMITAKA**

**ZA 2020. GODINU**

Predsjednik vijeća otvara točku 8. te daje riječ načelniku.

Načelnik objašnjava kako je krajem 2019. godine bio negativan rezultat od 6.262.339,00 kn, dok je krajem 2020. bio 3.992.684,00 kn. Napravili su se projekti i još se uspio smanjiti manjak za 2 mil. kuna.

Predsjednik vijeća otvara raspravu.

Vijećnik Tomislav Lazar moli Kseniju Borić da objasni članak 2. ove Odluke. Ksenija Borić objašnjava da se radi o knjigovodstvenoj korekciji po žiro računu.

Nitko se više ne javlja za raspravu, te daje Odluku o pokriću manjka prihoda i primitaka za 2020. godinu na usvajanje.

Od 12 vijećnika/ca, svi glasaju za. Predsjednik vijeća konstatira da je Odluka o pokriću manjka prihoda i primitaka za 2020. godinu **usvojena jednoglasno**.

**Točka 9.**

**ODLUKA O IZMJENI I DOPUNI ODLUKE O RASPOREĐIVANJU SREDSTAVA ZA REDOVITO FINANCIRANJE POLITIČKIH STRANAKA I KANDIDATA S LISTE GRUPE BIRAČA KOJE IMAJU ČLANA**

**U OPĆINSKOM VIJEĆU OPĆINE CESTICA**

Predsjednik vijeća otvara točku 9. te daje riječ načelniku.

Načelnik objašnjava kako smo već početkom godine donijeli takvu odluku, no nakon izbora je došlo do promjene u sastavu vijećnika pojedine stranke pa se treba napraviti izmjena postojeće Odluke. Predsjednik vijeća otvara raspravu.

Vijećnik Žarko Rodeš postavlja pitanje koje je već i prilikom donošenja prve odluke postavio da li se to tako može donositi? Načelnik odgovara da su se do sada isplatila dva kvartala, znači 25.000,00 kuna, a sada će se do kraja godine isplatiti druga dva kvartala u istom iznosu, samo će se preraspodijeliti pošto je sada drugi sastav vijeća.

Nitko se više ne javlja za raspravu, te daje Odluku o izmjeni i dopuni Odluke o raspoređivanju sredstava za redovito financiranje političkih stranaka i kandidata s liste grupe birača koje imaju člana u Općinskom vijeću Općine Cestica na usvajanje.

Od 12 vijećnika/ca, svi glasaju za. Predsjednik vijeća konstatira da je Odluka o izmjeni i dopuni Odluke o raspoređivanju sredstava za redovito financiranje političkih stranaka i kandidata s liste grupe birača koje imaju člana u Općinskom vijeću Općine Cestica **usvojena jednoglasno**.

Predsjednik vijeća konstatira da je dnevni red iscrpljen te zahvaljuje vijećnicima/cama na dolasku i 2. sjednicu Općinskog vijeća Općine Cestica.

Sjednica završila u 19,55 sati.

ZAPISNIČAR:

Gabriela Kos

PREDSJEDNIK OPĆINSKOG VIJEĆA:

 Darko Majhen, mag.pol.